作者:姚合
標題:敬宗皇帝輓詞三首
內容:從諫停東幸，垂衣寶曆昌。漢昭登位少，周代蔔年長。彩仗三清路，麻衣萬國喪。玄宮今一閉，終古柏蒼蒼。晚色啟重扉，旌旗路漸移。荊山鼎成日，湘浦竹斑時。臣子終身感，山園七月期。金莖看尚在，承露複何為。紫陌起仙飆，川原共寂寥。靈輴萬國護，儀殿百神朝。漏滴秋風路，笳吟灞水橋。微臣空感咽，踴絕覺天遙。